b'\n_START_ARTICLE_\nSlaget om Budapest\n_START_SECTION_\nSovjetisk storseier p\xc3\xa5 Balkan\n_START_PARAGRAPH_\nEtter \xc3\xa5 ha brutt gjennom i Romania 20.-22. august 1944, rykket de sovjetiske styrkene videre inn p\xc3\xa5 Balkan og nordover gjennom Karpatene inn i Ungarn, og s\xc3\xb8rover inn i Bulgaria. Sovjeternes raske fremgang skyldtes b\xc3\xa5de en um\xc3\xa5telig overmakt i artilleri og fly, og at de hadde presset Romania og deretter Bulgaria til \xc3\xa5 skifte side, fra \xc3\xa5 st\xc3\xb8tte tyskerne og til \xc3\xa5 g\xc3\xa5 med p\xc3\xa5 alliert side, erkl\xc3\xa6re Tyskland krig og bidra med tropper. Dermed var Ungarn Tysklands eneste gjenv\xc3\xa6rende vasall. I slutten av august tok sovjeterne de rumenske oljefeltene ved Ploie\xc5\x9fti. 5. oktober rykket de over den ungarske grensen. P\xc3\xa5 den tiden var ogs\xc3\xa5 den nazivennlige statsledelsen i Ungarn byttet ut med mer uavhengige nasjonalister, som \xc3\xb8nsket \xc3\xa5 oppheve st\xc3\xb8tten til Tyskland. For Tyskland var denne utviklingen ytterst farlig. Sovjeterne truet noen av de siste oljeforekomstene Tyskland hadde tilgang til, ved Nagykanizsa (s\xc3\xb8rvest for Balatonsj\xc3\xb8en) i Ungarn. I tillegg truet de med \xc3\xa5 avskj\xc3\xa6re de tyske styrkene i Italia, Hellas, Albania, Jugoslavia og selve Ungarn.\n_START_SECTION_\nTyske motforholdsregler\n_START_PARAGRAPH_\nTyskerne gjennomf\xc3\xb8rte kraftige forholdsregler for \xc3\xa5 forhindre den truende katastrofen. En SS-styrke kidnappet riksforstander Mikl\xc3\xb3s Horthys s\xc3\xb8nn, og 15. oktober ble riksforstanderen arrestert. Tyskerne satte inn et quisling-styre under ledelse av pilkorsf\xc3\xb8reren Ferenc Sz\xc3\xa1lasi, og de sendte ut en melding i Horthys navn, som erkl\xc3\xa6rte at Ungarn stod fast ved st\xc3\xb8tten til Tyskland. En mindre del av den ungarske h\xc3\xa6r gikk over til sovjetisk side, men mesteparten fortsatte \xc3\xa5 sl\xc3\xa5ss p\xc3\xa5 tysk side._NEWLINE_I tillegg til denne st\xc3\xb8tten klarte tyskerne \xc3\xa5 trekke en stor del av troppene fra Hellas (som de evakuerte), og blant annet noen divisjoner fra Italia og en panserdivisjon fra Polen ble ogs\xc3\xa5 sendt til Ungarn. P\xc3\xa5 den m\xc3\xa5ten klarte tyskerne \xc3\xa5 yte voldsom motstand. Gang p\xc3\xa5 gang ble sovjeterne stanset, enkelte steder ogs\xc3\xa5 kastet tilbake. Men slik ble store tyske styrker bundet opp og hindret fra \xc3\xa5 delta i kampene p\xc3\xa5 hovedlinjen Warszawa-Berlin, hvor generalstabssjef Heinz Guderian hadde advart om en overhengende fare for en sovjetisk storoffensiv. De langvarige kampene i Ungarn f\xc3\xb8rte til fryktelige lidelser for sivilbefolkningen.\n_START_SECTION_\nSovjetisk beleiring\n_START_PARAGRAPH_\nUnder framrykkingen mot Budapest, delte angrepstyrken seg i to operative grupper. 7. november n\xc3\xa5dde de Budapests \xc3\xb8stlige forsteder, rundt 20\xc2\xa0km fra byen sentrum og gamlebyen. Etter en pause rykket de 19. desember videre fram. 26. desember tok de hovedveien mellom Budapest og Wien, og den 29. ble byen fullstendig omringet. Inne i byen var 33\xc2\xa0000 tyske og 37\xc2\xa0000 ungarske soldater innestengt sammen med 800\xc2\xa0000 sivile. Hitler beordret sine styrker til \xc3\xa5 kjempe til siste mann.\n_START_SECTION_\nF\xc3\xb8rste tyske motoffensiv\n_START_PARAGRAPH_\n1., 7. og 17. januar iverksatte tyskerne tre framst\xc3\xb8t, Operasjon Konrad, for \xc3\xa5 komme de innestengte styrkene til unnsetning utenfra, men maktet ikke \xc3\xa5 bryte igjennom de sovjetiske linjene. I mellomtiden fortsatte kampene inne i byen, ogs\xc3\xa5 nede i kloakksystemet under byen som begge parter brukte til \xc3\xa5 forflytte tropper gjennom. Byens flyplass falt tidlig under beleiringen, men tyske fly klarte \xc3\xa5 lande p\xc3\xa5 noen av byen hovedgater og i parker. F\xc3\xb8r Donau fr\xc3\xb8s igjen, lyktes de \xc3\xa5 f\xc3\xa5 inn forsyningslektere om natten. Men b\xc3\xa5de forsyningssituasjonen og den etter hvert ekstreme kulden gjorde at situasjonen begynte \xc3\xa5 ligne forholdene under Slaget om Stalingrad.\n_START_SECTION_\nAndre tyske motoffensiv\n_START_PARAGRAPH_\nAllerede 20. januar iverksatte tyskerne sin andre offensiv, denne gangen s\xc3\xb8r for byen hvor de lyktes i \xc3\xa5 sl\xc3\xa5 et 20\xc2\xa0km stort hull i de sovjetiske linjene. Framrykningen n\xc3\xa5dde fram til Donau og truet dermed de sovjetiske forsyningslinjene. Stalin beordret sine styrker til \xc3\xa5 holde posisjonene, uansett kostnader, og de etter hvert utmattede tyske styrkene visste at de ikke kunne klare \xc3\xa5 holde p\xc3\xa5 de nylig erobrede omr\xc3\xa5dene. De anmodet derfor forgjeves Hitler om \xc3\xa5 f\xc3\xa5 sl\xc3\xa5 seg ut av byen. Hitler nektet dem dette, og de var da fortapte. 28. januar m\xc3\xa5tte de trekke seg tilbake inn i byen uten h\xc3\xa5p om \xc3\xa5 komme ut.\n_START_SECTION_\nTredje tyske motoffensiv og overgivelse\n_START_PARAGRAPH_\nTil tross for Hitlers ordre om \xc3\xa5 bli i byen, var den tredje tyske motoffensiven kanskje aller mest et fors\xc3\xb8k p\xc3\xa5 utbrudd. Om natten 11. februar stormet tilsammen 28\xc2\xa0000 tyske og ungarske tropper sammen med tusenvis av sivile ut fra byen i tre b\xc3\xb8lger under dekke av nattem\xc3\xb8rket og t\xc3\xa5ke. Den f\xc3\xb8rste b\xc3\xb8lgen overrasket de sovjetiske styrkene og slapp i hovedsak igjennom. De to neste var mindre heldige og ble m\xc3\xb8tt av tett sovjetisk artilleriild og raketter. Til tross for dette er det ansl\xc3\xa5tt at mellom 5000 og 10\xc2\xa0000 mennesker klarte \xc3\xa5 komme seg ut av byen og n\xc3\xa5dde de skogkledte \xc3\xa5sene nordvest for byen. Derfra fortsatte de flukten i retning av Wien. Av disse var omtrent 700 tyske soldater._NEWLINE_13. februar kapitulerte de gjenv\xc3\xa6rende soldatene i byen, som l\xc3\xa5 i ruiner. Mer enn 80\xc2\xa0% av bygningene var \xc3\xb8delagt eller skadet, blant annet historiske bygninger som parlamentsbygningen og slottet. Alle de fem historiske broene over Donau var \xc3\xb8delagte. Mer enn 40\xc2\xa0000 sivile var drept, og et ukjent antall d\xc3\xb8de av sult og sykdommer.\n_START_SECTION_\nFjerde tyske motoffensiv - Operasjon Fr\xc3\xbchlingserwachen\n_START_PARAGRAPH_\nUnder stor hemmelighet iverksatte tyskerne en ny motoffensiv etter at Budapest var falt, den s\xc3\xa5kalte Operasjon Fr\xc3\xbchlingserwachen 6. mars 1945. M\xc3\xa5lsettingen var \xc3\xa5 ta tilbake oljefeltene ved Balatonsj\xc3\xb8en og gjenerobre Budapest. Styrkene som ble satt inn var blant annet restene etter den mislykkede Ardenneroffensiven. Etter en innledende framgang gikk ogs\xc3\xa5 denne offensiven i st\xc3\xa5 og st\xc3\xa5r fram som et av mange eksempler p\xc3\xa5 Hitler feilvurderinger og svake milit\xc3\xa6re kunnskaper.'